title: 2012/568/UE: Deċiżjoni tal-Parlament Ewropew tal- 10 ta’ Mejju 2012 dwar il-kwittanza għall-implimentazzjoni tal-baġit tal-Aġenzija Komunitarja għall-Kontroll tas-Sajd għas-sena finanzjarja 2010#Riżoluzzjoni tal-Parlament Ewropew tal- 10 ta’ Mejju 2012 li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Aġenzija Komunitarja għall-Kontroll tas-Sajd għas-sena finanzjarja 2010

text:
               17.10.2012

               MT

               Il-Ġurnal Uffiċjali tal-Unjoni Ewropea

               L 286/169

         DEĊIŻJONI TAL-PARLAMENT EWROPEW
   tal-10 ta’ Mejju 2012
   dwar il-kwittanza għall-implimentazzjoni tal-baġit tal-Aġenzija Komunitarja għall-Kontroll tas-Sajd għas-sena finanzjarja 2010
   (2012/568/UE)
   IL-PARLAMENT EWROPEW,

               —

               wara li kkunsidra l-kontijiet annwali definittivi tal-Aġenzija Komunitarja għall-Kontroll tas-Sajd għas-sena finanzjarja 2010,

               —

               wara li kkunsidra r-rapport tal-Qorti tal-Awdituri dwar il-kontijiet annwali definittivi tal-Aġenzija Komunitarja għall-Kontroll tas-Sajd għas-sena finanzjarja 2010, flimkien mat-tweġibiet tal-Aġenzija (1),

               —

               wara li kkunsidra r-rakkomandazzjoni tal-Kunsill tal-21 ta’ Frar 2012 (06083/2012 — C7–0051/2012),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra r-Regolament tal-Kunsill (KE) Nru 768/2005 tas-26 ta’ April 2005 li jistabbilixxi Aġenzija Komunitarja għall-Kontroll tas-Sajd (3), u b’mod partikolari l-Artikolu 36 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju ta’ qafas għall-korpi msemmija fl-Artikolu 185 tar-Regolament (KE, Euratom) Nru 1605/2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (4), u b’mod partikolari l-Artikolu 94 tiegħu,

               —

               wara li kkunsidra r-Regola 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għas-Sajd (A7-0130/2012),

               1.

               Jagħti l-kwittanza lid-Direttur Eżekuttiv tal-Aġenzija Komunitarja għall-Kontroll tas-Sajd għall-implimentazzjoni tal-baġit tal-Aġenzija għas-sena finanzjarja 2010;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu sabiex jgħaddi din id-Deċiżjoni, kif ukoll ir-riżoluzzjoni li hi parti integrali minnha, lid-Direttur Eżekuttiv tal-Aġenzija Ewropea għall-Kontroll tas-Sajd (preċedentement imsemmija Aġenzija Komunitarja għall-Kontroll tas-Sajd), lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 366, 15.12.2011, p. 1.

      (2)  ĠU L 248, 16.9.2002, p. 1.

      (3)  ĠU L 128, 21.5.2005, p. 1.

      (4)  ĠU L 357, 31.12.2002, p. 72.

      RIŻOLUZZJONI TAL-PARLAMENT EWROPEW
      tal-10 ta’ Mejju 2012
      li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Aġenzija Komunitarja għall-Kontroll tas-Sajd għas-sena finanzjarja 2010
      IL-PARLAMENT EWROPEW,

                  —

                  wara li kkunsidra l-kontijiet annwali definittivi tal-Aġenzija Komunitarja għall-Kontroll tas-Sajd għas-sena finanzjarja 2010,

                  —

                  wara li kkunsidra r-rapport tal-Qorti tal-Awdituri dwar il-kontijiet annwali definittivi tal-Aġenzija Komunitarja għall-Kontroll tas-Sajd għas-sena finanzjarja 2010, flimkien mat-tweġibiet tal-Aġenzija (1),

                  —

                  wara li kkunsidra r-rakkomandazzjoni tal-Kunsill tal-21 ta’ Frar 2012 (06083/2012 — C7–0051/2012),

                  —

                  wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

                  —

                  wara li kkunsidra r-Regolament tal-Kunsill (KE) Nru 768/2005 tas-26 ta’ April 2005 li jistabbilixxi Aġenzija Komunitarja għall-Kontroll tas-Sajd (3), u b’mod partikolari l-Artikolu 36 tiegħu,

                  —

                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju ta’ qafas għall-korpi msemmija fl-Artikolu 185 tar-Regolament (KE, Euratom) Nru 1605/2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (4), u b’mod partikolari l-Artikolu 94 tiegħu,

                  —

                  wara li kkunsidra r-Regola 77 u l-Anness VI tar-Regoli ta’ Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għas-Sajd (A7-0130/2012),

                  A.

                  billi l-Qorti tal-Awdituri ddikjarat li kisbet assigurazzjonijiet raġonevoli tal-affidabbiltà tal-kontijiet annwali tal-Aġenzija Komunitarja għall-Kontroll tas-Sajd (“l-Aġenzija”) għas-sena finanzjarja 2010 kif ukoll tal-legalità u tar-regolarità tat-tranżazzjonijiet relatati,

                  B.

                  billi fl-10 ta’ Mejju 2011 il-Parlament ta l-kwittanza lid-Direttur Eżekuttiv tal-Aġenzija għall-implimentazzjoni tal-baġit għas-sena finanzjarja 2009 (5), u fir-riżoluzzjoni tiegħu li takkumpanja d-deċiżjoni dwar il-kwittanza, fost affarijiet oħra:

                              —

                              ħeġġeġ lill-Aġenzija ttejjeb il-Programm ta’ Ħidma Annwali tagħha billi tinkludi objettivi speċifiċi li jistgħu jitkejlu kemm f’livell ta’ qasam politiku kif ukoll f’dak operattiv, billi jiġu stabbiliti indikaturi SMART,

                              —

                              ħeġġeġ lid-Direttur Eżekuttiv jottempera bis-sħiħ għall-obbligi tiegħu tal-inklużjoni fir-rapport tiegħu lill-awtorità tal-kwittanza li tiġbor fil-qasir ir-rapport tas-Servizz tal-Awditjar Intern (IAS), ir-rakkomandazzjonijiet kollha li saru u l-azzjonijiet kollha meħuda abbażi ta’ tali rakkomandazzjonijiet,

                              —

                              stieden lill-Aġenzja tirrieżamina mhux biss is-Sistema ta’ Kontroll Intern (ICS) tagħha, b’tali mod li tirfed id-dikjarazzjoni annwali ta’ assigurazzjoni tad-Direttur Eżekuttiv tagħha, iżda wkoll il-proċeduri amministrattivi u operattivi kollha tagħha, b’dokumentazzjoni sussegwenti tal-fluss tax-xogħol u l-kontroll fundamentali,

                  C.

                  billi l-baġit kumplessiv għall-Aġenzija għas-sena 2010 kien jammonta għal EUR 11 000 000 meta mqabbel ma’ EUR 10 100 000 fl-2009, ammont li jirrappreżenta żieda ta’ 8,9 %,

                  D.

                  billi l-kontribuzzjoni inizjali tal-Unjoni għall-baġit tal-Aġenzija għall-2010 kienet EUR 7 695 223, li tirrappreżenta żieda ta’ 34,9 % meta mqabbla mal-kontribuzzjoni inizjali tagħha tal-2009 (6),

         Ġestjoni baġitarja u finanzjarja

                  1.

                  Ifakkar li l-kontribuzzjoni inizjali tal-Unjoni għall-baġit tal-Aġenzija għall-2010 kienet EUR 7 695 223; josserva madankollu li EUR 714 777, li ġejjin mill-irkupru tal-bilanċ pożittiv, żdiedu ma’ dak l-ammont, ħaġa li fissret li, konsegwentement, il-kontribuzzjoni totali tal-Unjoni laħqet l-ammont ta’ EUR 8 410 000 għall-2010;

                  2.

                  Jikkonstata mill-kontijiet annwali definittivi għall-2010 li l-Aġenzija impenjat 98,3 % tal-kontribuzzjoni mogħtija u ħallset 85,6 % tal-approprjazzjonijiet għall-ħlasijiet disponibbli (eskluża n-nefqa minn sorsi oħra ta’ dħul); jilqa’ pożittivament il-fatt li l-Aġenzija pprovdiet lill-awtorità tal-kwittanza fir-Rapport Annwali ta’ Attività tagħha għall-2010 d-data li turi r-rata ta’ implimentazzjoni kumplessiva tal-baġit f’termini ta’ impenji u ħlasijiet;

                  3.

                  Jirrikonoxxi, barra minn hekk, mir-rapport tal-IAS li għas-sena finanzjarja 2010 r-riport awtomatiku tal-Aġenzija għall-2011 kien jammonta għal EUR 1 160 393 (impenji pendenti — RAL) u EUR 629 517,41 (kreditu ta’ ħlas) u li r-riporti mhux awtomatiċi tal-Aġenzija kienu jammontaw għal-EUR 530 875,59; jinkoraġġixxi lill-Qorti tal-Awdituri tindika l-informazzjoni dwar ir-riporti fir-rapport tagħha dwar il-kontijiet annwali tal-Aġenzija għas-sena finanzjarja 2011;

                  4.

                  Iħeġġeġ lill-Aġenzija tirrispetta l-prinċipju tal-annwalità; josserva b’mod partikolari li wħud mill-impenji tal-baġit 2010 tal-Aġenzija jirrigwardaw in-nefqa għall-proġetti tal-2011; jiddispjaċih li r-rapport tal-Qorti tal-Awdituri dwar il-kontijiet annwali tal-Aġenzija għall-2010 ma setax jipprovdi lill-awtorità tal-kwittanza b’dettalji ulterjuri dwar il-kwistjoni;

         Sistema kontabilistika

                  5.

                  Josserva li mill-konitjiet annwali definittivi għas-sena finanzjarja 2010 li l-kontijiet tal-baġit tal-Aġenzija huma mmexxija mis-sistema ABAC u l-kontijiet ġenerali huma amministrati mis-sistema SAP, li għandha interface diretta mas-Sistema Kontabilistika Ġenerali tal-Kummissjoni;

                  6.

                  Iħeġġeġ lill-Aġenzija, madankollu, tallinja d-drittijiet ta’ aċċess ABAC tal-uffiċjali awtorizzanti b’delega (AODs) b’deċiżjoni ta’ delega;

                  7.

                  Josserva, barra minn hekk, li l-Aġenzija wettqet eżerċizzju ta’ reviżjoni tal-iskedi, tal-mudelli u tal-formoli operattivi kollha tagħha użati fil-proċeduri biex tidentifika oqsma li fihom huwa possibbli titjib u tevita d-duplikazzjoni;

         Proċeduri ta’ akkwist

                  8.

                  Jitlob lill-Aġenzija tieħu l-miżuri meħtieġa intiżi li jiggarantixxu li d-dokumenti ta’ akkwist jiġu debitament iffirmati u ddatati; josserva li l-Qorti tal-Awdituri kkonstatat il-preżenza ta’ dgħufijiet f’dan ir-rigward;

         Riżorsi umani

                  9.

                  Jinkoraġġixxi lill-Aġenzija żżid it-trasparenza fil-proċeduri ta’ reklutaġġ tagħha; josserva li l-Qorti tal-Awdituri kkonstatat il-preżenza ta’ dgħufijiet f’dan ir-rigward; Jirrikonoxxi, b’mod partikolari, li fir-rigward tal-proċeduri ta’ selezzjoni tal-persunal, la l-livelli li l-kandidati kellhom jilħqu biex jiġu mistiedna għall-intervista tas-selezzjoni u lanqas dawk meħtieġa biex jitqiegħdu f’lista ta’ riżerva ġew definiti minn qabel;

                  10.

                  Jikkonstata li, mir-Rapport Annwali ta’ Attività tal-Aġenzija, 10 mill-11-il post battal għal aġenti temporanji (TA) imtlew u dan wassal għal rata ta’ impjieg ta’ 98 % tal-postijiet previsti mit-tabella tal-persunal tal-2010 (52 minn 53 post ta’ TA);

                  11.

                  Jirrikonoxxi, mir-Rapport Annwali ta’ Attività, li t-tibdil ta’ persunal kien jirrigwarda biss it-tluq ta’ 2 aġenti kuntrattwali u l-irtirar ta’ aġent temporanju;

                  12.

                  Jesprimi s-sodisfazzjon tiegħu għall-fatt li l-Qorti tal-Awdituri ddikjarat legali u regolari, taħt l-aspetti rilevanti kollha, it-tranżazzjonijiet sottostanti għall-kontijiet annwali tal-Aġenzija għas-sena finanzjarja 2010;

         Prestazzjoni

                  13.

                  Josserva li l-Aġenzija adottat programm ta’ ħidma multiannwali għall-perjodu 2011-2015 fid-19 ta’ Ottubru 2010; jisħaq fuq l-importanza ta’ tali dokument sabiex l-Aġenzija tkun tista’ tagħmel arranġamenti organizzattivi effikaċi biex timplimenta l-istrateġija tagħha u tilħaq l-objettivi tagħha;

                  14.

                  Jistieden għal darb’oħra lill-Aġenzija tiżviluppa dijagramma ta’ Gantt fil-programmazzjoni ta’ kull attività operattiva, bil-għan li tindika sintetikament l-ammont ta’ ħin li kull membru tal-persunal iqatta’ fuq proġett u tinkoraġġixxi approċċ orjentat lejn il-ksib ta’ riżultati; Jirrikonoxxi, madankollu, li l-Aġenzija tgħarraf lill-awtorità tal-kwittanza permezz ta’ tabella li turi l-informazzjoni meħtieġa;

                  15.

                  Jilqa’ favorevolment l-inizjattiva tal-Kapaċità tal-Awditjar Intern (IAC) tal-Aġenzija li żviluppat kors ta’ taħriġ intern u tat it-taħriġ meħtieġ relatat mad-deontoloġija u l-integrità fl-Aġenzija; jilqa’ speċjalment il-fatt li t-taħriġ huwa obbligatorju għall-persunal kollu biex tiġi żgurata konsapevolezza tal-valuri etiċi u organizzattivi, b’mod partikolari l-imġiba etika, il-prevenzjoni tal-kunflitti ta’ interess, il-prevenzjoni tal-frodi u r-rappurtar tal-irregolaritajiet;

                  16.

                  Jissottolinja l-importanza tal-kompiti tal-Aġenzija u jilqa’ pożittivament il-prestazzjoni effiċjenti u effikaċi tagħha, li l-Kumitat għas-Sajd seta’ josserva waqt iż-żjara tiegħu lill-Aġenzija f’Ġunju 2010 u li se jerġa’ jispezzjona fiż-żjara tiegħu li jmiss tal-2012;

         Awditjar intern

                  17.

                  Jilqa’ favorevolment l-inizjattiva tal-Aġenzija li waqqfet fl-2008 funzjoni ta’ Awditjar Intern (l-IAC msemmi hawn fuq) inkarigata biex tagħti sostenn u konsulenza lid-Direttur Eżekuttiv u lill-maniġment tal-Aġenzija dwar il-kontroll intern, il-valutazzjoni tar-riskju u l-awditjar intern; josserva li l-Aġenzija ma tużax IAC fuq bażi full-time iżda taqsam dan is-servizz mal-Aġenzija Ewropea għas-Sigurtà Marittima (EMSA) ta’ Lisbona; jirrikonoxxi, għal dan l-għan, li ftehim dwar il-livell ta’ servizz bejn l-Aġenzija u l-EMSA ġie ffirmat fis-17 ta’ Ġunju 2008;

                  18.

                  Jikkonstata mir-Rapport Annwali ta’ Attività tal-Aġenzija li l-IAS, konformement mal-Pjan Strateġiku 2010-2012, wettaq awditjar tal-proċess ta’ eżekuzzjoni tal-baġit kif ukoll eżerċizzju ta’ valutazzjoni tar-riskju fil-qasam tat-teknoloġija tal-informazzjoni;

                  19.

                  Jirrikonoxxi li fl-2010 l-IAS wettaq awditjar tal-eżekuzzjoni tal-baġit ħalli jivvaluta jekk l-ICS jippprovdix assigurazzjoni raġonevoli dwar il-konformità mal-bażi ġuridika, l-effikaċja u l-effiċjenza tal-proċessi u l-affidabbiltà tal-informazzjoni li tappoġġa l-monitoraġġ tal-ġestjoni;

                  20.

                  Jitlob lill-Aġenzija tieħu l-miżuri kollha meħtieġa fir-rigward ta’ dawn il-kwistjonijiet li ġejjin:

                              —

                              id-drittijiet ta’ aċċess ABAC tal-AODs,

                              —

                              l-ittardjar fil-pagamenti,

                              —

                              il-politika fil-konfront tat-trattament tal-eċċezzjonijiet u l-ħolqien ta’ Reġistru ċentrali tal-Eċċezzjonijiet;

                        josserva li ż-żewġ rakkomandazzjonijiet ferm importanti tal-IAS, jiġifieri l-adattament tad-drittijiet ta’ aċċess għas-sistema ABAC għall-AODs u l-ħolqien u l-implimentazzjoni ta’ politika għall-ġestjoni tal-eċċezzjonijiet u Reġistru ċentrali tal-Eċċezzjonijiet, ġew irrapportati bħala implimentati mill-Aġenzija u attwalment jinsabu sottoposti għar-rieżami min-naħa tal-IAS; jistieden, iżda, lill-Aġenzija tgħarraf lill-awtorità tal-kwittanza dwar l-azzjonijiet meħuda u r-riżultati miksuba;

                  21.

                  Jitlob lill-Aġenzija tieħu azzjoni immedjata fil-konfront tal-punti ta’ hawn taħt u tgħarraf lill-awtorità tal-kwittanza bl-azzjonijiet meħuda:

                              —

                              implimentazzjoni ta’ sistema ta’ ġestjoni tar-riskju,

                              —

                              introduzzjoni ta’ rieżamijiet regolari tal-ICS;

                  22.

                  Jagħti attenzjoni lir-rakkomandazzjonijiet tiegħu mir-rapporti dwar il-kwittanza preċedenti, kif stabbilit fl-Anness ta’ din ir-riżoluzzjoni;

                  23.

                  Jirreferi, fir-rigward tal-kummenti l-oħrajn li jakkumpanjaw id-Deċiżjoni tiegħu dwar il-kwittanza, li huma ta’ natura orizzontali, għar-riżoluzzjoni tiegħu tal-10 ta’ Mejju 2012 (7) dwar il-prestazzjoni, il-ġestjoni finanzjarja u l-kontroll tal-aġenziji.

         (1)  ĠU C 366, 15.12.2011, p. 1.

         (2)  ĠU L 248, 16.9.2002, p. 1.

         (3)  ĠU L 128, 21.5.2005, p. 1.

         (4)  ĠU L 357, 31.12.2002, p. 72.

         (5)  ĠU L 250, 27.9.2011, p. 135.

         (6)  ĠU L 64, 12.3.2010, p. 837.

         (7)  Testi adottati, P7_TA(2012)0164 (ara l-paġna 388 ta' dan il-Ġurnal Uffiċjali).

      ANNESS

         RAKKOMANDAZZJONIJIET TAL-PARLAMENT EWROPEW TA’ DAWN L-AĦĦAR SNIN

                  Aġenzija Komunitarja għall-Kontroll tas-Sajd (CFCA)
                  (stabbilita fl-2007)

                  2007

                  2008

                  2009

                  Prestazzjoni

                  mhux disponibbli

                              —

                              Jistieden lill-Aġenzija tistabbilixxi analiżi dijakronika tal-operazzjonijiet imwettqa f’din is-sena u f’dik preċedenti

                              —

                              Jistieden ukoll lill-Aġenzija tqis li tagħmel dijagramma ta’ Gantt parti mill-programmazzjoni għall kull attività operattiva

                              —

                              Jistieden lill-Aġenzija tfassal programm ta’ ħidma multiannwali

                              —

                              Jistieden lill-Aġenzija tistabbilixxi paragun tal-operazzjonijiet li twettqu matul is-sena li għalihom il-kwittanza għandha tiġi konċessa u matul is-sena finanzjarja preċedenti sabiex l-awtorità tal-kwittanza tkun tista’ tivvaluta b’mod aktar effikaċi l-prestazzjoni tal-Aġenzija minn sena għall-oħra

                              —

                              Iħeġġeġ lill-Aġenzija ttejjeb il-programm ta’ ħidma annwali tagħha billi tinkludi objettivi speċifiċi li jistgħu jitkejlu kemm f’livell ta’ qasam politiku kif ukoll f’dak operattiv, billi jiġu stabbiliti indikaturi SMART,

                              —

                              Jistieden lill-Aġenzija tiżviluppa indikaturi tal-prestazzjoni fundamentali fi ħdan il-funzjonijiet ta’ appoġġ amministrattiv

                              —

                              Jistieden lill-Aġenzija tqis li tagħmel dijagramma ta’ Gantt parti mill-programm għall kull attività operattiva

                  Ġestjoni baġitarja u finanzjarja

                  Il-proċeduri ta’ kontroll intern meħtieġa mill-Artikolu 38 tar-Regolament Finanzjarju biex jiggarantixxu t-trasparenza u l-ġestjoni finanzjarja tajba għadhom ma ġewx dokumentati → assenza ta’ standards ta’ kontroll u assenza ta’ proċeduri ta’ akkwist

                  L-Aġenzija ma tirrispettax b’mod strett il-prinċipju ta’ speċifikazzjoni: l-Aġenzija għandha bżonn tirranġa n-nuqqasijiet fil-programmazzjoni tal-attivitajiet tagħha; bil-maqlub tar-Regolament Finanzjarju, xi impenji ġuridiċi (EUR 1 400 000 ) iddaħħlu qabel ma saru l-impenji baġitarji korrispondenti

                  mhux disponibbli

                  Riżorsi umani

                  mhux disponibbli

                  Jistieden lill-Aġenzija ttejjeb il-monitoraġġ tal-implimentazzjoni tal-baġit, speċjalment fil-qasam tar-riżorsi umani

                  Jistieden lill-Aġenzija tirranġa d-dgħufijiet fl-ippjanar tar-reklutaġġ

                  Awditjar Intern

                  mhux disponibbli

                  Jistieden lill-Aġenzija tirrispetta il-15-il rakkomandazzjoni li għamel is-Servizz ta’ Awditjar Intern relatati mal-iżvilupp ta’ ġabra ta’ indikaturi li tkopri l-attivitajiet kollha tal-Aġenzija, l-organizzazzjoni interna u l-istruttura proċedurali li ssostni l-assigurazzjoni tal-ġestjoni, il-ġestjoni tar-riżorsi umani u l-bżonn ta’ proċeduri interni għat-tnaqqis tal-ittardjar fil-pagamenti tal-Aġenzija

                              —

                              Jistieden lill-Aġenzija tgħarraf lill-awtorità tal-kwittanza bir-rakkomandazzjonijiet li jsiru mill-IAC u bl-azzjoni meħuda mill-Aġenzija

                              —

                              Iħeġġeġ lid-Direttur Eżekuttiv tal-Aġenzija jottempera bis-sħiħ għall-obbligu tiegħu tal-inklużjoni fir-rapport tiegħu lill-awtorità tal-kwittanza li tiġbor fil-qasir ir-rapport tal-IAS, ir-rakkomandazzjonijiet kollha li saru u l-azzjonijiet kollha meħuda abbażi ta’ tali rakkomandazzjonijiet

                              —

                              Jistieden lill-Aġenzja tirrieżamina s-Sistema ta’ Kontroll Intern, tirfed id-dikjarazzjoni ta’ assigurazzjoni annwali tad-Direttur Eżekuttiv tagħha u tirrieżamina l-proċeduri kollha tagħha, kemm amministrattivi kif ukoll operattivi, b’dokumentazzjoni sussegwenti tal-fluss tax-xogħol u l-kontroll fundamentali

                              —

                              Jinkoraġġixxi l-Aġenzija tistabbilixxi funzjoni ta’ ġestjoni tar-riskju għar-reġistrazzjoni tar-riskji u toħloq pjanijiet għat-taffija tal-kostijiet


title: 2010/649/UE: Deċiżjoni tal-Kunsill tas- 7 ta’ Ottubru 2010 dwar il-konklużjoni tal-Ftehim bejn il-Komunità Ewropea u r-Repubblika Iżlamika tal-Pakistan dwar ir-riammissjoni ta’ persuni li jirresjedu mingħajr awtorizzazzjoni#Ftehim bejn il- Komunità Ewropea u r- Repubblika Iżlamika tal-Pakistan dwar ir-riammissjoni ta’ persuni li jirresjedu mingħajr awtorizzazzjoni

text:
                  4.11.2010

                  MT

                  Il-Ġurnal Uffiċjali tal-Unjoni Ewropea

                  L 287/50

            DEĊIŻJONI TAL-KUNSILL
      tas-7 ta’ Ottubru 2010
      dwar il-konklużjoni tal-Ftehim bejn il-Komunità Ewropea u r-Repubblika Iżlamika tal-Pakistan dwar ir-riammissjoni ta’ persuni li jirresjedu mingħajr awtorizzazzjoni
      (2010/649/UE)
      IL-KUNSILL TAL-UNJONI EWROPEA,
      Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 79(3), flimkien mal-Artikolu 218(6)(a)(v) tiegħu,
      Wara li kkunsidra l-proposta mill-Kummissjoni Ewropea,
      Wara li kkunsidra l-opinjoni tal-Parlament Ewropew,
      Billi:

                  (1)

                  F’isem il-Komunità Ewropea, il-Kummissjoni nnegozjat Ftehim mar-Repubblika Iżlamika tal-Pakistan dwar ir-riammissjoni ta’ persuni li jirresjedu mingħajr awtorizzazzjoni (minn issa msejjaħ ‘il-Ftehim’);

                  (2)

                  Il-Ftehim ġie ffirmat, f’isem il-Komunità Ewropea, fis-26 ta’ Ottubru 2009 soġġett għall-konklużjoni tiegħu.

                  (3)

                  B’konsegwenza tad-dħul fis-seħħ tat-Trattat ta’ Lisbona fl-1 ta’ Diċembru 2009, l-Unjoni Ewropea ssostitwiet u ssuċċediet lill-Komunità Ewropea.

                  (4)

                  Il-Ftehim għandu jiġi approvat.

                  (5)

                  Il-Ftehim jistabbilixxi Kumitat Konġunt tar-Riammissjoni li jista’ jadotta r-regoli tal-proċedura tiegħu. Hu xieraq li tiġi provduta proċedura simplifikata għat-twaqqif tal-pożizzjoni tal-Unjoni Ewropea f’dan il-każ.

                  (6)

                  Skont l-Artikolu 3 tal-Protokoll dwar il-pożizzjoni tar-Renju Unit u l-Irlanda, anness mat-Trattat fir-rigward tal-Qasam tal-Libertà, Sigurtà u Ġustizzja anness mat-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea, ir-Renju Unit innotifika x-xewqa tiegħu li jieħdu sehem fl-adozzjoni u l-applikazzjoni ta’ din id-Deċiżjoni.

                  (7)

                  Skont l-Artikolu 3 tal-Protokoll dwar il-pożizzjoni tar-Renju Unit u l-Irlanda, anness mat-Trattat fir-rigward tal-Qasam tal-Libertà, Sigurtà u Ġustizzja anness mat-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea, l-Irlanda nnotifikat x-xewqa tagħha li ma tieħux sehem fl-adozzjoni ta’ din id-Deċiżjoni u mhijiex marbuta biha jew soġġetta għall-applikazzjoni tagħha,

                  (8)

                  Skont l-Artikoli 1 u 2 tal-Protokoll dwar il-pożizzjoni tad-Danimarka, anness mat-Trattat dwar l-Unjoni Ewropea u mat-Trattat u t-Trattat dwar il-Funzjonament tal-Unjoni Ewropea, id-Danimarka mhijiex qiegħda tieħu sehem fl-adozzjoni ta’ din id-Deċiżjoni, u mhijiex marbuta biha jew soġġetta għall-applikazzjoni tagħha,

            ADOTTA DIN ID-DEĊIJONI:
      Artikolu 1
      Il-Ftehim bejn il-Komunità Ewropea u r-Repubblika Iżlamika tal-Pakistan dwar ir-riammissjoni ta’ persuni li jirresjedu mingħajr awtorizzazzjoni (minn issa ‘il-Ftehim’) huwa b’dan approvat f’isem l-Unjoni Ewropea.
      It-test tal-Ftehim hu anness ma’ din id-Deċiżjoni.
      Artikolu 2
      Il-President tal-Kunsill għandu jagħti n-notifika provduta fl-Artikolu 20(2) tal-Ftehim (1), u għandu jagħmel id-dikjarazzjoni li ġejja:

            “B’konsegwenza tad-dħul fis-seħħ tat-Trattat ta’ Lisbona fl-1 ta’ Diċembru 2009, l-Unjoni Ewropea issostitwiet u ssuċċediet lill-Komunità Ewropea u minn dik id-data teżerċita d-drittijiet kollha u tassumi l-obbligi kollha tal-Komunità Ewropea. Għalhekk, referenzi għall-‘Komunità Ewropea’ jew għall-‘Komunità’ fit-test tal-Ftehim, fejn meħtieġ, għandhom jinqraw bħala referenzi għall-‘Unjoni Ewropea’.”

      Artikolu 3
      Il-Kummissjoni, megħjuna minn esperti mill-Istati Membri mistiedna fuq talba tal-Kummissjoni, għandha tirrapreżenta lill-Unjoni fil-Kumitat Konġunt tar-Riammissjoni stabbilit bl-Artikolu 16 tal-Ftehim.
      Artikolu 4
      Il-pożizzjoni tal-Unjoni fi ħdan il-Kumitat Konġunt tar-Riammissjoni fir-rigward tal-adozzjoni tar-regoli tal-proċedura tagħhom kif meħtieġ taħt l-Artikolu 16(2) tal-Ftehim għandha tittieħed mill-Kummissjoni wara konsultazzjoni ma’ kumitat speċjali maħtur mill-Kunsill.
      Artikolu 5
      Din id-Deċiżjoni għandha tidħol fis-seħħ fil-jum tal-adozzjoni tagħha.
      Artikolu 6
      Din id-Deċiżjoni għandha tiġi ppubblikata f’il-Ġurnal Uffiċjali tal-Unjoni Ewropea.

         Magħmul fil-Lussemburgu, is-7 ta’ Ottubru 2010.

               Għall-Kunsill

               Il-President

            M. WATHELET

         (1)  Id-data tad-dħul fis-seħħ tal-Ftehim dwar Ir-Riammissjoni se tiġi ppubblikata f'Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.

         FTEHIM
         bejn il- Komunità Ewropea u r- Repubblika Iżlamika tal-Pakistan dwar ir-riammissjoni ta’ persuni li jirresjedu mingħajr awtorizzazzjoni
         IL-PARTIJIET KONTRAENTI GĦOLJA,
         IL-KOMUNITÀ EWROPEA,
         minn hawn ’il quddiem imsejħa “il-Komunità”,
         u
         IR-REPUBBLIKA IŻLAMIKA TAL-PAKISTAN,
         minn hawn ’il quddiem imsejjaħ “Pakistan”,
         minn hawn ’il quddiem imsejħa wkoll individwalment bħala “Parti” u b’mod kollettiv bħala “il-Partijiet”,
         XEWQANA li jsaħħu l-kooperazzjoni ta’ bejniethom sabiex jiġġieldu l-immigrazzjoni illegali b’mod effettiv,
         XEWQANA li jistabbilixxu, permezz ta’ dan il-Ftehim u fuq il-bażi tar-reċiproċità, proċeduri rapidi u effettivi għall-identifikazzjoni u r-ritorn sigur u bl-ordni ta’ persuni li ma jkunux, jew ma jkunux għadhom, jissodisfaw il-kondizzjonijiet tad-dħul, tal-preżenza, jew tar-residenza fit-territorji tal-Pakistan jew f’wieħed mill-Istati Membri tal-Unjoni Ewropea, u biex jiffaċilitaw it-tranżitu ta’ dawn il-persuni fi spirtu ta’ kooperazzjoni,
         FILWAQT LI JENFASIZZAW li dan il-Ftehim għandu jkun mingħajr preġudizzju għad-drittijiet, l-obbligi u r-responsabbiltajiet tal-Istati Membri tal-Unjoni Ewropea u l-Pakistan taħt il-Liġi Internazzjonali,
         FILWAQT LI JIKKUNSIDRAW li d-dispożizzjonijiet tat-Titolu IV tat-Trattat li jistabbilixxi l-Komunità Ewropea, u l-atti kollha adottati fuq il-bażi ta’ dak it-Titolu, ma japplikawx għar-Renju tad-Danimarka,
         FTIEHMU KIF ĠEJ:
         Artikolu 1
         Definizzjonijiet
         Għall-finijiet ta’ dan il-Ftehim:

                     (a)

                     “Stat Membru” għandha tfisser kwalunkwe Stat Membru tal-Unjoni Ewropea, minbarra r-Renju tad-Danimarka;

                     (b)

                     “Ċittadin ta' Stat Membru” għandha tfisser kull persuna li għandha ċ-ċittadinanza, kif imfissra għall-finijiet tal-Komunità, ta’ Stat Membru;

                     (c)

                     “Ċittadin tal-Pakistan” għandha tfisser kull persuna li għandha ċ-ċittadinanza tal-Pakistan;

                     (d)

                     “Ċittadin ta’ pajjiż terz” għandha tfisser kull persuna li għandha ċittadinanza oħra minbarra dik tal-Pakistan jew ta’ wieħed mill-Istati Membri;

                     (e)

                     “Persuna apolida” għandha tfisser kull persuna li m’għandhiex ċittadinanza;

                     (f)

                     “Awtorizzazzjoni għar-residenza” għandha tfisser permess ta’ kull tip maħruġ mill-Pakistan jew minn wieħed mill-Istati Membri li jagħti permess lill-persuna biex tirresjedi fit-territorju tal-Istat emittenti;

                     (g)

                     “Viża” għandha tfisser awtorizzazzjoni maħruġa jew deċiżjoni meħuda mill-Pakistan jew minn wieħed mill-Istati Membri li hija meħtieġa għad-dħul fit-territorju tiegħu, jew it-transitu minn ġo fih. Din m’għandhiex tinkludi viża għal tranżitu minn ajruport;

                     (h)

                     “Stat li jagħmel it-talba” għandha tfisser l-Istat (il-Pakistan jew wieħed mill-Istati Membri), li jissottometti applikazzjoni għar-riammissjoni skont l-Artikoli 2 jew 3 jew applikazzjoni ta’ transitu skont l-Artikolu 12;

                     (i)

                     “Stat mitlub” għandha tfisser l-Istat (il-Pakistan jew wieħed mill-Istati Membri) li fih tiġi sottomessa applikazzjoni għar-riammissjoni skont l-Artikoli 2 u 3 jew applikazzjoni ta’ transitu skont l-Artikolu 12.

               TAQSIMA I
         OBBLIGI TAR-RIAMMISSJONI
         Artikolu 2
         Riammissjoni taċ-ċittadini
         1.   L-Istat Mitlub għandu jagħmel riammissjoni, wara li ċ-ċittadinanza tkun ġiet ippruvata skont l-Artikolu 6, meta ssir applikazzjoni mill-Istat li jagħmel it-Talba taċ-ċittadini tiegħu li ma jissodisfawx, jew li m’għadhomx jissodisfaw il-kondizzjonijiet fis-seħħ għad-dħul, għall-preżenza, jew għar-residenza fit-territorju tal-Istat li jagħmel it-Talba.
         2.   L-Istat Mitlub għandu, skont il-ħtieġa u mingħajr dewmien, joħroġ lill-persuna li fil-konfront tagħha ir-riammissjoni tkun ġiet aċċettata, id-dokument tal-ivvjaġġar meħtieġ għar-riammissjoni tagħha, li għandu jkun validu għal mill-inqas sitt xhur. Jekk, għal raġunijiet legali jew fattwali, il-persuna kkonċernata ma tistax tiġi trasferita fil-perjodu tal-validità tad-dokument tal-ivvjaġġar, l-Istat Mitlub għandu joħroġ dokument tal-ivvjaġġar ġdid bl-istess perjodu tal-validità fi żmien 14-il jum.
         Artikolu 3
         Riammissjoni ta’ Ċittadini ta’ terzi pajjiżi u Persuni apolidi
         1.   L-Istat Mitlub għandu jagħmel riammissjoni, meta ssir applikazzjoni mill-Istat li jagħmel it-Talba u mingħajr iżjed formalitajiet minbarra dawk previsti f’dan il-Ftehim, għal kull ċittadin ta’ pajjiż terz jew persuna apolida li ma jissodisfax, jew m’għadux jissodisfa l-kondizzjonijiet fis-seħħ għad-dħul, għall-preżenza, jew għar-residenza fit-territorju tal-Istat li jagħmel it-Talba, bil-kondizzjoni li dawn il-persuni:

                     (a)

                     ikollhom, fiż-żmien tas-sottomissjoni tal-applikazzjoni tar-riammissjoni, viża valida jew awtorizzazzjoni tar-residenza maħruġa mill-Istat Mitlub; jew

                     (b)

                     daħlu fit-territorju tal-Istat li jagħmel it-talba b’mod illegali u jkunu ġejjin direttament mit-territorju tal-Istat Mitlub. Persuna tiġi direttament mit-territorju tal-Istat Mitlub fi ħdan it-tifsira ta’ dan is-subparagrafu jekk hi waslet fit-territorju tal-Istat li jagħmel it-talba, jew, fejn l-Istat Mitlub ikun il-Pakistan, fit-territorju tal-Istati Membri, bl-ajru jew bil-baħar mingħajr ma tkun daħlet f’pajjiżi oħra f’dan it-traġitt.

               2.   L-obbligu tar-riammissjoni fil-paragrafu 1 m’għandux japplika jekk:

                     (a)

                     iċ-Ċittadin ta’ pajjiż terz jew Persuna apolida kienu biss fi transitu bl-ajru permezz tal-ajruport Internazzjonali tal-Istat Mitlub; jew

                     (b)

                     l-Istat li jagħmel it-talba jkun ħareġ liċ-Ċittadin ta’ pajjiż terz jew lil Persuna apolida, viża jew awtorizzazzjoni tar-residenza qabel jew wara li jkunu daħlu fit-territorju tiegħu sakemm dik il-persuna ma jkollhiex fil-pussess tagħha viża jew permess ta’ residenza, maħruġa mill-Istat Mitlub, li għandhom perjodu ta’ validità itwal.

               3.   Jekk l-Istat Mitlub ikun Stat Membru, l-obbligu tar-riammissjoni fil-paragrafu 1 ikun fuq l-Istat Membru li ħareġ il-viża jew l-awtorizzazzjoni tar-residenza. Jekk żewġ Stati Membri jew iżjed ikunu ħarġu viża jew awtorizzazzjoni tar-residenza, l-obbligu tar-riammissjoni fil-paragrafu 1 ikun fuq l-Istat Membru li ħareġ id-dokument b’perjodu ta’ validità itwal jew, jekk wieħed jew iżjed minnhom ikunu diġà skadew, id-dokument li jkun għadu validu. Jekk id-dokumenti kollha jkunu diġà skadew, l-obbligu tar-riammissjoni fil-paragrafu 1 ikun fuq l-Istat Membru li jkun ħareġ id-dokument bl-iżjed data tal-iskadenza riċenti.
         4.   L-Istat Mitlub għandu, skont kif meħtieġ u mingħajr dewmien, joħroġ id-dokument tal-ivvjaġġar meħtieġ għar-ritorn tagħha lill-persuna li r-riammissjoni tagħha tkun ġiet aċċetatta, liema dokument għandu jkun validu għal mill-inqas sitt xhur. Jekk, għal raġunijiet legali jew fattwali, il-persuna kkonċernata ma tistax tiġi trasferita fil-perjodu tal-validità tad-dokument tal-ivvjaġġar, l-Istat Mitlub għandu joħroġ dokument tal-ivvjaġġar ġdid fl-istess perjodu tal-validità fi żmien 14-il jum kalendarju.
         TAQSIMA II
         PROĊEDURA TA’ RIAMMISSJONI
         Artikolu 4
         Prinċipji
         1.   Soġġett għall-paragrafu 2, kull trasferiment ta’ persuna li għandha tiġi riammessa fuq il-bażi tal-obbligi misjuba fl-Artikoli 2 u 3 għandha titlob is-sottomissjoni ta’ applikazzjoni għar-riammissjoni lill-awtorità kompetenti tal-Istat Mitlub.
         2.   Mingħajr preġudizzju għall-Artikoli 2(1) u 3(1), l-ebda applikazzjoni għar-riammissjoni m’hija meħtieġa meta l-persuna li għandha tiġi riammessa jkollha fil-pussess tagħha dokument tal-ivvjaġġar validu u, fejn applikabbli, viża jew awtorizzazzjoni tar-residenza validi tal-Istat Mitlub.
         3.   L-ebda persuna m’għandha tiġi riammessa biss fuq il-bażi ta’provi prima facie taċ-ċittadinanza.
         Artikolu 5
         Applikazzjoni tar-riammissjoni
         1.   L-applikazzjoni tar-riammissjoni għandu jkun fiha l-informazzjoni li ġejja:

                     (a)

                     id-dettalji tal-persuna li għandha tiġi riammessa (eż. l-isem, il-kunjom, id-data tat-twelid, il-post tat-twelid, u l-aħħar post ta’ residenza);

                     (b)

                     indikazzjoni tal-mezzi għall-provi taċ-ċittadinanza, it-transitu, il-kondizzjonijiet għar-riammissjoni ta’ Ċittadini ta’ pajjiżi terzi u Persuni apolidi u d-dħul u r-residenza illegali.

               2.   L-applikazzjoni għar-riammissjoni, safejn possibbli, għandu jkun fiha wkoll l-informazzjoni li ġejja:

                     (a)

                     dikjarazzjoni li tindika li l-persuna li għandha tiġi riammessa jista’ jkollha bżonn l-għajnuna jew il-kura, bil-kondizzjoni li l-persuna kkonċernata tkun tat il-kunsens espliċitu tagħha għad-dikjarazzjoni;

                     (b)

                     kull miżura oħra ta’ protezzjoni jew sigurtà li tista’ tkun meħtieġa fil-każ tar-riammissjoni individwali.

               3.   Formula komuni li għandha tintuża għall-applikazzjonijiet għar-riammissjoni hija mehmuża bħala Anness V għal dan il-Ftehim.
         Artikolu 6
         Mezzi ta’ prova dwar iċ-ċittadinanza
         1.   Il-provi taċ-ċittadinanza ma jistgħux jingħataw permezz ta’ dokumenti foloz.
         2.   Il-prova taċ-ċittadinanza skont l-Artikolu 2(1) tista’ tingħata permezz ta’ xi wieħed mid-dokumenti elenkati fl-Anness I għal dan il-Ftehim, anke jekk il-perjodu tal-validità tagħhom ikun skada. Jekk dawn id-dokumenti jiġu preżentati, l-Istat Mitlub u dak li jagħmel it-Talba għandhom jirrikonoxxu reċiproċikament iċ-ċittadinanza mingħajr bżonn ta’ iżjed investigazzjoni.
         3.   Il-prova taċ-ċittadinanza, kif meħtieġa taħt l-Artikolu 2(1), tista’ tingħata wkoll permezz ta’ xi wieħed mid-dokumenti elenkati fl-Anness II għal dan il-Ftehim, anke jekk il-perjodu tal-validità tagħhom ikun skada. Jekk dawn id-dokumenti jiġu preżentati, l-Istat Mitlub għandu jibda l-proċess biex tiġi stabbilita ċ-ċittadinanza tal-persuna kkonċernata.
         4.   Jekk l-ebda mid-dokumenti elenkati fl-Annessi I jew II ma jistgħu jiġu preżentati, l-awtorità kompetenti tal-Istat li jagħmel it-Talba u r-rappreżentant diplomatiku jew konsulari għandhom, meta jiġu mitluba, jagħmlu arranġamenti sabiex tiġi intervistata l-persuna li għaliha l-applikazzjoni għar-riammissjoni ġiet sottomessa, u mingħajr dewmien żejjed.
         Artikolu 7
         Mezzi ta’ prova dwar ċittadini ta’ pajjiżi terzi u persuni apolidi
         1.   Il-provi tal-kondizzjonijiet għar-riammissjoni ta’ ċittadini ta’ pajjiżi terzi u persuni apolidi stabbiliti fl-Artikolu 3(1) għandhom b’mod partikolari jingħataw permezz tal-mezzi ta’ prova elenkati fl-Anness III għal dan il-Ftehim. Dawn ma jistgħux jiġu provduti permezz ta’ dokumenti foloz. Il-provi ta’ din ix-xorta għandhom ikunu bbażati fuq elementi li huma rikonoxxuti reċiproċikament mill-Istat Mitlub u dak li jagħmel it-Talba.
         2.   Il-provi tal-kondizzjonijiet għar-riammissjoni ta’ ċittadini ta’ pajjiżi terzi u persuni apolidi stabbiliti fl-Artikolu 3(1) jistgħu jingħataw ukoll permezz tal-mezzi ta’ prova elenkati fl-Anness IV għal dan il-Ftehim. Meta jiġu preżentati dawn il-mezzi ta’ prova, l-Istat Mitlub iqishom xierqa biex tinbeda investigazzjoni.
         3.   L-illegalità tad-dħul, tal-preżenza jew tar-residenza għandha tiġi stabbilita permezz tad-dokumenti tal-ivvjaġġar tal-persuna kkonċernata li fihom ikun hemm nieqsa l-viża jew l-awtorizzazzjoni tar-residenza meħtieġa għat-territorju tal-Istat li jagħmel it-Talba. Dikjarazzjoni mill-Istat li jagħmel it-Talba li l-persuna kkonċernata tkun instabet li m’għandhiex id-dokumenti tal-ivvjaġġar, il-viża jew l-awtorizzazzjoni tar-residenza meħtieġa, tista’ tipprovdi provi prima facie tad-dħul, il-preżenza jew ir-residenza illegali.
         Artikolu 8
         Limiti taż-żmien
         1.   L-applikazzjoni għar-riammissjoni għandha tiġi sottomessa lill-awtorità kompetenti tal-Istat Mitlub fi żmien massimu ta’ sena wara li l-awtorità kompetenti tal-Istat li jagħmel it-Talba tkun saret taf li Ċittadin ta’ pajjiż terz jew Persuna apolida ma tissodisfax, jew m’għadhiex tissodisfa l-kondizzjonijiet fis-seħħ għad-dħul, il-preżenza jew ir-residenza. Meta jkun hemm ostakli legali jew fattwali biex l-applikazzjoni tiġi sottomessa fil-ħin, il-limitu taż-żmien għandu, fuq talba, jiġi estiż iżda biss sakemm l-ostakli ma jkunux għadhom jeżistu.
         2.   Għandha tingħata risposta għall-applikazzjoni għar-riammissjoni mingħajr dewmien żejjed, u f’kull każ fi żmien massimu ta’ 30 jum kalendarju; għandhom jingħataw raġunijiet għar-rifjut tal-applikazzjoni għar-riammissjoni. Dan il-limitu taż-żmien jibda mid-data tal-irċevuta tal-applikazzjoni tar-riammissjoni. Meta jkun hemm ostakli legali jew fattwali biex ir-risposta għall-applikazzjoni ssir fil-ħin, il-limitu taż-żmien jista’, fuq talba u raġunijiet mogħtija, jiġi estiż sa 60 jum kalendarju, minbarra jekk il-perjodu massimu taż-żamma fil-leġislazzjoni nazzjonali tal-Istat li jagħmel it-Talba jkun inqas minn, jew daqs 60 jum. Fejn ma kienx hemm risposta f’dan il-limitu taż-żmien, għandu jitiqies li kien hemm qbil dwar it-trasferiment.
         3.   Wara li jkun sar ftehim, jew fejn xieraq, mal-iskadenza tal-limitu taż-żmien imsemmi fil-paragrafu 2 ta’ dan l-Artikolu, il-persuna kkonċernata għandha tiġi trasferita fi żmien tliet xhur. Meta ssir talba, dan il-limitu taż-żmien jista’ jiġi estiż biż-żmien li jkun ittieħed minħabba l-ostakli legali jew prattiċi.
         Artikolu 9
         Modalitajiet tat-trasferiment u mezzi ta’ trasport
         Qabel ma jirritornaw persuna, l-awtoritajiet kompetenti tal-Pakistan u l-Istat Membru kkonċernat, għandhom jagħmlu l-arranġamenti bil-miktub bil-quddiem, dwar id-data tat-trasferiment, il-punt tal-qsim tal-fruntieri, l-iskorti possibbli u l-mezzi tat-trasport.
         Artikolu 10
         Riammissjoni bi żball
         Il-Pakistan għandu jieħu lura mingħajr dewmien kwalunkwe persuna riammessa minn Stat Membru, u Stat Membru għandu jieħu lura mingħajr dewmien persuna riammessa mill-Pakistan, jekk ikun stabbilit fi żmien tliet xhur wara t-trasferiment tal-persuna kkonċernata li r-rekwiżiti stabbiliti fl-Artikoli 2 u 3 ta’ dan il-Ftehim ma jkunux ġew sodisfatti. F’każijiet bħal dawn, l-awtoritajiet kompetenti tal-Pakistan u tal-Istat Membru kkonċernat għandhom ukoll jiskambjaw kull informazzjoni disponibbli dwar l-identità, iċ-ċittadinanza jew ir-rotta ta’ tranżitu reali tal-persuna li tkun ser tintbagħat lura.
         TAQSIMA III
         OPERAZZJONIJIET TAT-TRANŻITU
         Artikolu 11
         Prinċipji
         1.   L-Istat Mitlub jista’ jippermetti t-tranżitu ta’ Ċittadin ta’ pajjiż terz jew ta’ Persuna apolida meta dan iċ-ċittadin jew persuna ma jistgħux jiġu rritornati fl-Istat tad-destinazzjoni direttament wara li jkun sodisfatt, fuq il-bażi ta’ provi bil-miktub, li l-Istat destinatarju obbliga ruħu li jagħmel riammissjoni taċ-ċittadin jew tal-persuna skont x’ikun il-każ.
         2.   L-Istat Mitlub jista’ jirrevoka l-kunsens tiegħu jekk il-vjaġġ fi Stati tat-tranżitu possibbli jew ir-riammissjoni mill-Istat destinatarju ma jkunx għadu jista’ jiġi żgurat. F’dawn il-każijiet, l-Istat li jagħmel it-Talba għandu jieħu lura ċ-Ċittadin ta’ pajjiż terz jew il-Persuna apolida bl-ispejjeż għalih.
         Artikolu 12
         Proċedura ta’ transitu
         1.   Applikazzjoni għal operazzjonijiet ta’ transitu għandha tiġi sottomessa lill-awtoritajiet kompetenti bil-miktub u għandu jkun fiha l-informazzjoni li ġejja:

                     (a)

                     it-tip ta’ transitu, Stati oħra ta’ transitu possibbli u d-destinazzjoni finali;

                     (b)

                     id-dettalji tal-persuna kkonċernata (eż. l-isem, il-kunjom, id-data tat-twelid u – fejn ikun possibbli – il-post tat-twelid, iċ-ċittadinanza, it-tip u n-numru tad-dokument tal-ivvjaġġar);

                     (c)

                     il-post tal-qsim tal-fruntieri, il-ħin tat-trasferiment u l-użu possibbli tal-iskorti previsti;

               Formula komuni li tista’ tintuża għall-applikazzjonijiet ta’ transitu ġiet mehmuża bħala l-Anness VI għal dan il-Ftehim.
         2.   L-Istat Mitlub għandu, fi żmien 14-il jum kalendarju u bil-miktub, jinforma lill-Istat li jagħmel it-Talba bid-deċiżjoni tiegħu, u jekk jippermetti li jsir it-transitu, jikkonferma l-post tal-qsim tal-fruntieri u l-ħin tat-transitu previst.
         3.   Jekk l-operazzjoni tat-transitu ssir bl-ajru, il-persuna li tkun fi transitu u l-iskorti possibbli għandhom ikunu eżentati milli jiksbu viża tat-transitu tal-ajruport.
         4.   L-awtoritajiet kompetenti tal-Istat Mitlub għandhom, soġġett għal konsultazzjonijiet reċiproċi, jappoġġjaw l-operazzjonijiet ta’ transitu, b’mod partikolari permezz tas-sorveljanza tal-persuni inkwistjoni u l-provvista ta’ strutturi adatti għal dak l-għan, skont il-liġijiet u r-regoli tiegħu.
         TAQSIMA IV
         SPEJJEŻ
         Artikolu 13
         Spejjeż tat-trasport u tat-transitu
         Mingħajr preġudizzju għad-dritt tal-awtoritajiet kompetenti tal-Istat li jagħmel it-talba li jirkupraw l-ispejjeż assoċjati mar-riammissjoni mill-persuna li għandha tiġi riammessa jew minn partijiet terzi, l-ispejjeż kollha tat-trasport li jsiru b’rabta mal-operazzjonijiet tar-riammissjoni u tat-tranżitu skont dan il-Ftehim sal-fruntiera tal-Istat tad-destinazzjoni finali għandhom jitħallsu mill-Istat li jagħmel it-Talba. F’każ ta’ riammissjoni bi żball, taħt l-Artikolu 10, dawn l-ispejjeż għandhom jitħallsu mill-Istat li għandu jieħu lura l-persuna kkonċernata.
         TAQSIMA V
         PROTEZZJONI TAD-DATA U KONSISTENZA MA’ OBBLIGI LEGALI OĦRA
         Artikolu 14
         Data personali
         1.   L-ipproċessar tad-data personali għandu jseħħ biss jekk dan l-ipproċessar ikun meħtieġ għall-implimentazzjoni ta’ dan il-Ftehim mill-awtoritajiet kompetenti tal-Pakistan u l-Istati Membri. Għall-finijiet ta’ dan l-Artikolu, japplikaw id-definizzjonijiet misjuba fl-Artikolu 2 tad-Direttiva 95/46/KE (1). Meta l-kontrollur ikun awtorità kompetenti ta’ Stat Membru, dan l-ipproċessar għandu jkun soġġett għad-dispożizzjonijiet tad-Direttiva 95/46/KE u tal-leġislazzjoni nazzjonali adottata skont din id-Direttiva, inklużi r-regoli dwar it-trasferiment tad-data personali lil pajjiżi terzi.
         2.   Barra minn dan, l-ipproċessar ta’ data personali għall-implimentazzjoni ta’ dan il-Ftehim, u b’mod partikolari l-komunikazzjoni tad-data personali mill-Pakistan lil Stat Membru u viċi versa, għandu jkun soġġett għal dawn il-prinċipji li ġejjin:

                     (a)

                     id-data personali għandha tiġi proċessata b’mod ġust u skont il-liġi;

                     (b)

                     id-data personali għandha tinġabar għall-għan speċifikat, espliċitu u leġittimu tal-implimentazzjoni ta’ dan il-Ftehim u ma tiġix iżjed ipproċessata la mill-awtorità li tikkomunika u lanqas mill-awtorità li tirċievi b’mod li ma jkunx jaqbel ma’ dan il-għan;

                     (c)

                     id-data personali għandha tkun adegwata, rilevanti u mhux eċċessiva meta mqabbla mal-għan li għalih tinġabar u/jew tkompli tiġi proċessata, b’mod partikolari, id-data personali komunikata tista’ tikkonċerna biss dan li ġej:

                                 —

                                 id-dettalji tal-persuna li għandha tiġi trasferita (eż. l-isem, il-kunjom, ismijiet, laqmijiet jew psewdonomi li kellha qabel, is-sess, iċ-ċittadinanza preżenti u li kellha qabel);

                                 —

                                 il-passaport jew il-karta tal-identità (in-numru, il-perjodu tal-validità, id-data tal-ħruġ, l-awtorità tal-ħruġ, il-post tal-ħruġ);

                                 —

                                 il-postijiet ta’ waqfien temporanji u l-itinerarji;

                                 —

                                 informazzjoni oħra meħtieġa biex tiġi identifikata l-persuna li tkun ser tiġi trasferita jew biex jiġu eżaminati r-rekwiżiti għar-riammissjoni skont dan il-Ftehim;

                     (d)

                     id-data personali għandha tkun preċiża u, fejn meħtieġ, għandha tinżamm aġġornata;

                     (e)

                     id-data personali għandha tinżamm f’forma li tippermetti l-identifikazzjoni ta’ suġġetti tad-data għal mhux iżjed milli meħtieġ għall-għan li għalih tkun inġabret id-data jew li għalih id-data tkun qed tkompli tiġi proċessata;

                     (f)

                     kemm l-awtorità li tikkomunika u kemm l-awtorità li tkun qed tirċievi għandhom jieħdu l-miżuri kollha raġonevoli biex jassiguraw kif ikun xieraq ir-rettifikazzjoni, it-tħassir jew l-ibblukkar tad-data personali fejn l-ipproċessar ma jkunx konformi mad-dispożizzjonijiet ta’ dan l-Artikolu, b’mod partikolari minħabba li d-data ma tkunx adegwata, rilevanti, preċiża, jew tkun eċċessiva fir-rigward tal-għan tal-ipproċessar. Dan jinkludi n-notifika ta’ kwalunkwe rettifikazzjoni, tħassir jew ibblukkar lill-Parti l-oħra;

                     (g)

                     meta ssir talba, l-awtorità li tirċievi għandha tinforma lill-awtorità li tikkomunika bl-użu tad-data komunikata u bir-riżultati miksuba minnhom;

                     (h)

                     id-data personali tista’ tiġi komunikata biss lill-awtoritajiet kompetenti. Komunikazzjoni ulterjuri ma’ korpi oħra tirrikjedi l-kunsens minn qabel tal-awtorità tal-komunikazzjoni;

                     (i)

                     l-awtoritajiet li jikkomunikaw u li jirċievu huma obbligati li jagħmlu reġistrazzjoni bil-miktub tal-komunikazzjoni u l-irċevuta tad-data personali.

               Artikolu 15
         Konsistenza ma’ Obbligi Legali oħra
         1.   Dan il-Ftehim għandu jkun mingħajr preġudizzju għad-drittijiet, l-obbligi u r-responsabbiltajiet tal-Komunità, l-Istati Membri u l-Pakistan li joħorġu mil-Liġi Internazzjonali, u t-Trattati Internazzjonali li tagħhom huma Partijiet.
         2.   Xejn f’dan il-Ftehim m’għandu jwaqqaf ir-ritorn ta’ persuna taħt arranġementi bilaterali oħra.
         3.   Dan il-Ftehim għandu jkun mingħajr preġudizzju għar-rimedji u d-drittijiet disponibbli lill-persuna kkonċernata taħt il-liġijiet tal-pajjiż ospitanti inkluża l-Liġi Internazzjonali.
         TAQSIMA VI
         IMPLIMENTAZZJONI U APPLIKAZZJONI
         Artikolu 16
         Kumitat Konġunt ta’ Riammissjoni
         1.   Il-Partijiet għandhom jipprovdu lil xulxin b’assistenza reċiproka fl-applikazzjoni u l-interpretazzjoni ta’ dan il-Ftehim. Għal dan il-għan, għandhom jistabbilixxu Kumitat Konġunt tar-Riammissjoni (minn hawn ’il quddiem imsejjaħ ‘il-Kumitat’) li b’mod partikolari, ikollu l-kompitu li:

                     (a)

                     iwettaq monitoraġġ tal-applikazzjoni ta’ dan il-Ftehim;

                     (b)

                     jiddeċiedi dwar arranġamenti tekniċi meħtieġa għall-eżekuzzjoni uniformi tiegħu, inklużi emendi għall-Annessi III u IV;

                     (c)

                     jara li jkun hemm skambju ta’ informazzjoni regolari dwar il-Protokolli ta’ implimentazzjoni mfassla mill-Istati Membri individwali u l-Pakistan skont l-Artikolu 17;

                     (d)

                     jipproponi emendi għal dan il-Ftehim u l-Annessi I sa II.

               2.   Id-deċiżjonijiet tal-Kumitat għandhom jittieħdu b’unanimità u jiġu implimentati kif meħtieġ.
         3.   Il-Kumitat għandu jkun magħmul minn rappreżentanti tal-Komunità u tal-Pakistan. Il-Komunità għandha tkun rappreżentata mill-Komunità Ewropea, assistita minn esperti mill-Istati Membri.
         4.   Il-Kumitat għandu jiltaqa’ fejn meħtieġ fuq talba ta’ wieħed mill-Partijiet, normalment fuq bażi annwali.
         5.   Tilwimiet li ma jistgħux jiġu riżolti mill-Kumitat għandhom jissolvew permezz ta’ konsultazzjonijiet bejn il-Partijiet.
         6.   Il-Kumitat għandu jistabbilixxi r-regoli ta’ proċedura tiegħu, fosthom li jistabbilixxi lingwa tal-ħidma komuni għaż-żewġ Partijiet.
         Artikolu 17
         Protokolli ta’ Implimentazzjoni
         1.   Il-Pakistan u Stat Membru jistgħu jfasslu Protokoll ta’ implimentazzjoni li għandu jkun fih regoli dwar:

                     (a)

                     il-ħatra tal-awtoritajiet kompetenti, il-postijiet ta’ qsim tal-fruntieri u l-iskambju tal-punti tal-kuntatt;

                     (b)

                     il-kondizzjonijiet għal ritorni bl-iskorta, inklużi t-transitu ta’ Ċittadini ta’ pajjiżi terzi u Persuni Apolidi taħt skorta;

                     (c)

                     il-mezzi u d-dokumenti minbarra dawk imniżżla fl-Annessi I sa IV għal dan il-Ftehim.

               2.   Il-Protokolli ta’ implimentazzjoni msemmija fil-paragrafu 1 għandhom jidħlu fis-seħħ biss wara li l-Kumitat, imsemmi fl-Artikolu 16, ikun ġie nnotifikat.
         Artikolu 18
         Relazzjoni ma’ ftehimiet jew arranġamenti bilaterali dwar ir-riammissjoni ta’ Stati Membri
         Id-dispożizzjonijiet ta’ dan il-Ftehim għandu jkollhom preċedenza fuq id-dispożizzjonijiet ta’ kull ftehim jew arranġament bilaterali dwar ir-riammissjoni ta’ persuni li jirrisjedu mingħajr awtorizzazzjoni li ġew jew li setgħu ġew, taħt l-Artikolu 17, konklużi bejn l-Istati Membri individwali u l-Pakistan, fejn id-dispożizzjonijiet ta’ dawn tal-aħħar huma inkompatibbli ma’ dawk ta’ dan il-Ftehim.
         TAQSIMA VII
         DISPOŻIZZJONIJIET FINALI
         Artikolu 19
         Applikazzjoni territorjali
         1.   Soġġett għall-paragrafu 2, dan il-Ftehim għandu japplika għat-territorju li fih it-Trattat li jistabbilixxi l-Komunità Ewropea huwa applikabbli u t-territorju tal-Pakistan.
         2.   Dan il-Ftehim m’għandux japplika fit-territorju tar-Renju tad-Danimarka.
         Artikolu 20
         Dħul fis-seħħ, Tul ta’ żmien u Terminazzjoni
         1.   Dan il-Ftehim għandu jiġi ratifikat jew approvat mill-Partijiet skont il-proċeduri rispettivi tagħhom.
         2.   Dan il-Ftehim għandu jidħol fis-seħħ fl-ewwel jum tat-tieni xahar ta’ wara d-data li fiha l-Partijiet jinnotifikaw lil xulxin li l-proċeduri msemmija f’paragrafu 1 ikunu tlestew.
         3.   Mingħajr preġudizzju għall-obbligi eżistenti tal-Partijiet taħt il-Liġi Internazzjonali konswetudinarja li jieħdu lura ċ-ċittadini tagħhom, dan il-Ftehim, u l-Protokolli ta’ Implimentazzjoni, għandhom japplikaw għall-persuni li jkunu daħlu fit-territorji tal-Pakistan u l-Istati Membri wara d-dħul fis-seħħ tiegħu.
         4.   Kull Parti tista’ tittermina dan il-Ftehim fi kwalunkwe żmien billi tinnotifika uffiċjalment lill-Parti l-oħra. Dan il-Ftehim m’għandux jibqa’ japplika sitt xhur wara d-data tan-notifika tiegħu.
         Artikolu 21
         Annessi
         Annessi I sa VI għandhom jifformaw parti integrali minn dan il-Ftehim.

            Magħmul fi Brussell fis- 26 jum ta’ Ottubru fis-sena 2009 f’żewġ kopji fil-lingwa Bulgara, Ċeka, Daniża, Estonjana, Finlandiża, Franċiża, Ġermaniża, Griega, Ingliża, Latvjana, Litwanjana, Maltija, Olandiża, Pollakka, Portugiża, Rumena, Slovakka, Slovena, Spanjola, Svediża, Taljana u Ungeriża, b’kull test ikun ugwalment awtentiku.

               За Европейската общност
               Por la Comunidad Europea
               Za Evropské společenství
               For Det Europæiske Fællesskab
               Für die Europäische Gemeinschaft
               Euroopa Ühenduse nimel
               Για την Ευρωπαϊκή Κοινότητα
               For the European Community
               Pour la Communauté européenne
               Per la Comunità europea
               Eiropas Kopienas vārdā
               Europos bendrijos vardu
               Az Európai Közösség részéről
               Għall-Komunità Ewropea
               Voor de Europese Gemeenschap
               W imieniu Wspólnoty Europejskiej
               Pela Comunidade Europeia
               Pentru Comunitatea Europeană
               Za Európske spoločenstvo
               Za Evropsko skupnost
               Euroopan yhteisön puolesta
               För Europeiska gemenskapen

               За Ислямска република Пакистан
               Por la República Islámica de Pakistán
               Za Pákistánskou islámskou republiku
               For Den Islamiske Republik Pakistan
               Für die Islamische Republik Pakistan
               Pakistani Islamivabariigi nimel
               Για την Ισλαμική Δημοκρατία του Πακιστάν
               For the Islamic Republic of Pakistan
               Pour la République islamique du Pakistan
               Per la Repubblica islamica del Pakistan
               Pakistānas Islāma Republikas vārdā
               Pakistano Islamo Respublikos vardu
               A Pakisztáni Iszlám Köztársaság részéről
               Għar-Repubblika Iżlamika tal-Pakistan
               Voor de Islamitische Republiek Pakistan
               W imieniu Islamskiej Republiki Pakistanu
               Pela República Islâmica do Paquistão
               Pentru Republica Islamică Pakistan
               Za Pakistanskú islamskú republiku
               Za Islamsko republiko Pakistan
               Pakistanin islamilaisen tasavallan puolesta
               För Islamiska republiken Pakistan

            (1)  Id-Direttiva 95/46/KE tal-Parlament Ewropew u tal-Kunsill tal-24 ta' Ottubru 1995 dwar il-protezzjoni ta’ individwi fir-rigward ta’ l-ipproċessar ta’ data personali u dwar il-moviment liberu ta’ dik id-data (ĠU L 281, 23.11.1995, p. 31).

            ANNESS I
            Lista komuni ta’ dokumenti li meta jiġu ppreżentati jitqiesu bħala prova taċ-ċittadinanza (artikolu 2(1) flimkien mal-artikolu 6(2))

                        —

                        Passaporti ġenwini ta’ kull għamla (passaporti nazzjonali, passaporti diplomatiċi, passaporti tas-servizz, passaporti kollettivi u passaporti alternattivi inklużi passaporti tat-tfal);

                        —

                        Karti tal-identità nazzjonali kompjuterizzati;

                        —

                        Ċertifikati taċ-ċittadinanza ġenwini.

            ANNESS II
            Lista komuni ta’ dokumenti li meta jiġu ppreżentati għandhom jagħtu bidu għall-proċess biex tiġi stabbilita ċ-ċittadinanza (artikolu 2(1) flimkien mal-artikolu 6 (3))

                        —

                        Marki tas-swaba’ diġitali jew data oħra bijometrika;

                        —

                        karti tal-identità nazzjonali temporanji u provviżorji, karti tal-identità militari u ċertifikati tat-twelid maħruġa mill-Gvern tal-Parti Mitluba;

                        —

                        Fotokopji (*) ta’ xi wieħed mid-dokumenti elenkati fl-Anness I għal dan il-Ftehim;

                        —

                        liċenzji tas-sewqan jew fotokopji (*) tagħhom;

                        —

                        fotokopji (*) ta’ dokumenti uffiċjali oħra li jsemmu jew jindikaw iċ-ċittadinanza (eż. ċertifikati tat-twelid);

                        —

                        karti tas-servizz, karti tar-reġistrazzjoni tal-baħħara, karti tas-servizz tal-kaptani jew fotokopji (*) tagħhom;

                        —

                        dikjarazzjonijiet magħmula mill-persuna kkonċernata;

               (*)  Għall-finijiet ta’ dan l-Anness, it-terminu “fotokopji” għandu jfisser fotokopji awtentikati uffiċjalment mill-awtoritajiet tal-Pakistan jew l-Istati Membri.

            ANNESS III
            Lista komuni ta’ dokumenti li għandhom jiġu kkunsidrati bħala mezzi ta’ prova tal-kondizzjonijiet għar-riammissjoni ta’ ċittadini ta’ pajjiżi terzi u persuni apolidi (artikolu 3(1) flimkien mal-artikolu 7(1))

                        —

                        timbri/marki tal-aċċettazzjonijiet tad-dħul u/jew tal-ħruġ fid-dokument tal-ivvjaġġar tal-persuna kkonċernata;

                        —

                        viża valida u/jew awtorizzazzjoni tar-residenza maħruġa mill-Istat Mitlub.

            ANNESS IV
            Lista komuni ta’ dokumenti li għandhom jiġu kkunsidrati bħala mezzi ta’ prova biex jinbdew l-investigazzjonijiet għar-riammissjoni ta’ ċittadini ta’ pajjiżi terzi u persuni apolidi (artikolu 3 flimkien mal-artikolu 7(2))

                        —

                        dikjarazzjonijiet uffiċjali magħmula, b’mod partikolari, mill-persunal tal-awtorità tal-fruntiera jew xhieda oħra uffiċjali jew bona fide (eż. persunal tal-linja tal-ajru) li jistgħu jixhdu fil-konfront tal-persuna kkonċernata li tkun qed taqsam il-fruntiera;

                        —

                        deskrizzjoni, mill-awtoritajiet kompetenti tal-Istat li jagħmel it-Talba, tal-post u ċ-ċirkostanzi li fihom il-persuna kkonċernata ġiet interċettata wara li tkun daħlet fit-territorju tal-Istat li jagħmel it-Talba;

                        —

                        informazzjoni relatata mal-identità u/jew is-soġġorn tal-persuna li tkun ġiet ipprovduta minn Organizzazzjoni Internazzjonali (eż. UNHCR);

                        —

                        rapporti/konfermi tal-informazzjoni minn membri tal-familja;

                        —

                        dikjarazzjoni mill-persuna kkonċernata;

                        —

                        biljetti bl-ismijiet kif ukoll ċertifikati u kontijiet ta’ kull xorta (eż. kontijiet tal-lukandi, biljetti tal-appuntamenti għal tobba/dentisti, karti tad-dħul għal istituzzjonijiet pubbliċi/privati, eċċ.) li juru biċ-ċar li l-persuna kkonċernata kienet fit-territorju tal-Istat Mitlub;

                        —

                        biljetti bl-ismijiet u/jew listi tal-passiġġieri tal-ajru jew tal-passaġġi bil-baħar li juru l-itinerarju fit-territorju tal-Istat Mitlub;

                        —

                        informazzjoni li turi li l-persuna kkonċernata użat is-servizzi ta’ kurrier jew aġenzija tal-ivvjaġġar.

            ANNESS V

            Test ta 'immaġni

               [Emblema tar-Repubblika Iżlamika tal-Pakistan]
               (Post u data)
               (Indikazzjoni tal-awtorità li tagħmel it-talba)
               Referenza:
               Lil:
               (Indikazzjoni tal-awtorità mitluba)

            Test ta 'immaġni

               APPLIKAZZJONI GĦAR-RIAMMISSJONI
               Skont l-Artikolu 5 tal-Ftehim tas-26 ta’ Ottubru 2009 bejn il-Komunità Ewropea u r-Repubblika Iżlamika tal-Pakistan dwar ir-riammissjoni ta’ persuni li jirresjedu mingħajr awtorizzazzjoni
               A. DETTALJI PERSONALI
               1. Isem u kunjom (agħmel linja taħt il-kunjom):
               Ritratt
               2. Kunjom ta’ xebba:
               3. Data u post tat-twelid:
               4. Sess u deskrizzjoni fiżika (tul, kulur tal-għajnejn, marki distintivi eċċ.):
               5. Magħruf(a) ukoll bħala (ismijiet preċedenti, ismijiet oħra użati/li bihom huwa/hija magħruf(a) jew psewdonimi):
               6. Ċittadinanza u lingwa:
               7. Stat ċivili:
               miżżeweġ/miżżewġa
               ġuvni/xebba
               divorzjat/a
               armel/armla
               jekk miżżewweġ/miżżewġa: Isem tal-konjuġi
               Ismijiet u età tat-tfal (jekk hemm)
               8. L-aħħar indirizz fil-
               (a) Parti li Titlob:
               (b) Parti Mitluba:
               B. ĊIRKOSTANZI SPEĊJALI RELATATI MA’ MIN QED JIĠI TRASFERIT
               1. Stat ta’ saħħa
               (p.e. referenza possibbli għal xi kura medika speċjali; isem Latin ta’ mard li jittieħed):
               2. Indikazzjoni ta’ persuna partikolarment perikoluża
               (p.e. suspettata b’reat serju; imġiba aggressiva):

            Test ta 'immaġni

               C. MEZZI TA’ PROVA MEHMUŻA
               1.
               (Nru tal-Passaport)
               (data u post tal-ħruġ)
               (Awtorità tal-ħruġ)
               (data tal-iskadenza)
               2.
               (Nru tal-Karta tal-Identità)
               (data u post tal-ħruġ)
               (Awtorità tal-ħruġ)
               (data tal-iskadenza)
               3.
               (Ċertifikat tat-Twelid)
               (data u post tal-ħruġ)
               (Awtorità tal-ħruġ)
               (data tal-iskadenza)
               4.
               (Nru ta’ dokument ieħor uffiċjali)
               (data u post tal-ħruġ)
               (Awtorità tal-ħruġ)
               (data tal-iskadenza)
               D. OSSERVAZZJONIJIET
               (Firma) (Siġill/timbru)

            ANNESS VI

            Test ta 'immaġni

               [Emblema tar-Repubblika Iżlamika tal-Pakistan]
               (Post u data)
               (Indikazzjoni tal-awtorità li tagħmel it-talba)
               Referenza:
               Lil:
               (Indikazzjoni tal-awtorità mitluba)

            Test ta 'immaġni

               APPLIKAZZJONI TA’ TRANSITU
               Skont l-Artikolu 5 tal-Ftehim tas-26 ta’ Ottubru 2009 bejn il-Komunità Ewropea u r-Repubblika Iżlamika tal-Pakistan dwar ir-riammissjoni ta’ persuni li jirresjedu mingħajr awtorizzazzjoni
               A. DETTALJI PERSONALI
               1. Isem u kunjom (agħmel linja taħt il-kunjom):
               Ritratt
               2. Kunjom ta’ xebba:
               3. Data u post tat-twelid:
               4. Sess u deskrizzjoni fiżika (tul, kulur tal-għajnejn, marki distintivi eċċ.):
               5. Magħruf(a) ukoll bħala (ismijiet preċedenti, ismijiet oħra użati/li bihom huwa/hija magħruf(a) jew psewdonimi):
               6. Ċittadinanza u lingwa:
               7. Tip u numru tad-dokument tal-ivvjaġġar:
               B. OPERAZZJONI TA’ TRANSITU
               1. Tip ta’ transitu
               bl-ajru
               bil-baħar
               bl-art
               2. Stat tad-destinazzjoni finali
               3. Stati oħra ta’ transitu possibbli
               4. Post tal-qsim tal-fruntieri propost, data, ħin tat-trasferimenti u skorti possibbli
               5. Ammissjoni assigurata f’pajjiż ieħor ta’ transitu u fl-Istat tad-destinazzjoni finali
               iva
               le
               C. OSSERVAZZJONIJIET
               (Firma) (Siġill/timbru)

            DIKJARAZZJONI KONĠUNTA DWAR L-ARTIKOLU 1(f)
            Għall-finijiet tal-Artikolu 1(f), il-Partijiet jaqblu li l-awtorizzazzjoni tar-residenza m’għandhiex tinkludi permessi temporanji biex persuna tibqa’ fit-territorji tagħhom b’rabta mal-ipproċessar ta’ applikazzjoni għall-ażil jew applikazzjoni għal awtorizzazzjoni tar-residenza.

            DIKJARAZZJONI KONĠUNTA DWAR L-ARTIKOLU 2(1)
            Il-Partijiet jieħdu nota li, skont l-Att preżenti dwar iċ-Ċittadinanza Pakistana, 1951, u r-Regoli magħmula taħtu, ċittadin tal-Pakistan ma jistax jirrinunzja ċ-ċittadinanza mingħajr ma jkun akkwista jew mingħajr ma jkun ingħata dokument validu li jassigura l-għoti taċ-ċittadinanza ta’ Stat ieħor.
            Il-Partijiet jaqblu li jikkonsultaw flimkien jekk u meta jkun hemm bżonn.

            DIKJARAZZJONI KONĠUNTA DWAR L-ARTIKOLU 3
            Fir-rigward tal-Artikolu 3, il-Partijiet ser jagħmlu ħilithom sabiex jirritornaw, bħala punt ta’ prinċipju, kull ċittadin ta’ pajjiż terz jew persuna apolida li ma jissodisfawx, jew m’għadhomx jissodisfaw il-kondizzjonijiet fis-seħħ għad-dħul, għall-preżenza, jew għar-residenza fit-territorju ta’ kull Parti, lejn il-pajjiż tal-oriġini tagħhom.

            DIKJARAZZJONI KONĠUNTA DWAR L-ARTIKOLU 3(1)(b)
            Il-Partijiet jaqblu li waqfiet bl-ajruplan fi transitu f’pajjiż terz m’għandhomx jitqiesu li jammontaw għal “ma tkun daħlet f’pajjiżi oħra f’dan it-traġitt” skont it-tifsir ta’ dawn id-dispożizzjonijiet.

            DIKJARAZZJONI KONĠUNTA DWAR L-ARTIKOLU 8(2)
            Il-Partijiet jaqblu li, fir-rigward tal-applikazzjonijiet tar-riammissjoni sottomessi mill-Istati Membri li l-perjodu tad-detenzjoni massima tagħhom fil-leġislazzjoni nazzjonali tagħhom hi inqas minn, jew ugwali għal, 30 jum, il-limitu taż-żmien ta’ 30 jum kalendarji msemmi fl-Artikolu 8(2) jinkludi, fil-każ ta’ risposta pożittiva għall-applikazzjoni tar-riammissjoni, il-ħruġ tad-dokument tal-ivvjaġġar meħtieġ għar-riammissjoni tiegħu jew tagħha fir-rigward tal-Artikolu 2(2) u l-Artikolu 3(4) tal-Ftehim.

            DIKJARAZZJONI KONĠUNTA BEJN IL-KOMUNITÀ EWROPEA U L-PAKISTAN DWAR IL-MIGRAZZJONI LEGALI
            B’kont meħud tal-interess tal-Pakistan li jibbenefika mill-opportunitajiet għall-migrazzjoni legali eżistenti fl-Istati Membri tal-Unjoni Ewropea, il-Partijiet qablu li l-applikazzjoni ta’ dan il-Ftehim ser tkun strumentali sabiex l-Istati Membri jiġu nkoraġġuti joffru opportunitajiet ta’ migrazzjoni legali liċ-ċittadini Pakistani. F’dan il-kuntest, il-Kummissjoni Ewropea tappella lill-Istati Membri sabiex jidħlu f’diskussjonijiet mal-Pakistan, skont il-leġislazzjoni nazzjonali tagħhom, dwar il-possibiltajiet ta’ migrazzjoni legali taċ-ċittadini Pakistani.

            DIKJARAZZJONI KONĠUNTA DWAR L-ASSISTENZA TEKNIKA
            Il-Partijiet huma impenjati li jimplimentaw dan il-Ftehim fuq il-bażi tar-responsabbiltà kondiviża u sħubija bbilanċjata fi spirtu ta’ solidarjetà dwar il-ġestjoni tal-migrazzjoni bejn l-Unjoni Ewropea u l-Pakistan.
            F’dan il-kuntest, l-Unjoni Ewropea ser tappoġġja lill-Pakistan, permezz ta’ programmi ta’ assistenza Komunitarji, notevolment il-Programm Aeneas, fil-implimentazzjoni tal-komponenti kollha ta’ dan il-Ftehim, inkluż appoġġ indirizzat għas-sistemazzjoni mill-ġdid u l-benesseri tal-persuni riammessi.
            Dan l-appoġġ jista’ bħala prinċipju jkopri wkoll it-trawwim tal-konnessjonijiet bejn il-migrazzjoni u l-iżvilupp, l-organizzazzjoni u l-promozzjoni tal-migrazzjoni ekonomika legali, il-ġestjoni tal-migrazzjoni illegali, u l-protezzjoni tal-migranti mill-isfruttament u l-esklużjoni.

            DIKJARAZZJONI KONĠUNTA DWAR ID-DANIMARKA
            Il-Partijiet jieħdu nota li dan il-Ftehim ma japplikax la għat-territorju tar-Renju tad-Danimarka, u lanqas għaċ-ċittadini tar-Renju tad-Danimarka. F’dawn iċ-ċirkostanzi huwa xieraq li l-Pakistan u d-Danimarka jikkonkludu ftehim dwar ir-riammissjoni fuq l-istess termini ta’ dan il-Ftehim.

            DIKJARAZZJONI KONĠUNTA DWAR L-ISLANDA U N-NORVEĠJA
            Il-Partijiet jieħdu nota tar-relazzjoni mill-qrib li teżisti bejn il-Komunità Ewropea u l-Islanda u n-Norveġja, b’mod partikolari permezz tal-Ftehim tat-18 ta’ Mejju 1999 li jikkonċerna l-assoċjazzjoni ta’ dawn il-pajjiżi mal-implimentazzjoni, l-applikazzjoni u l-iżvilupp tal-acquis ta’ Schengen. F’dawn iċ-ċirkostanzi hu xieraq li l-Pakistan jikkonkludi ftehim dwar ir-riammissjoni mal-Islanda u n-Norveġja fuq l-istess termini ta’ dan il-Ftehim.

            DIKJARAZZJONI KONĠUNTA DWAR DJALOGU KOMPRENSIV DWAR IL-ĠESTJONI TAL-MIGRAZZJONI
            Il-Partijiet huma impenjati sabiex jinvolvu ruħhom fi djalogu komprensiv dwar il-ġestjoni tal-migrazzjoni fil-qafas tal-Kummissjoni Konġunta li għandha tiġi stabbilita taħt il-Ftehim ta’ Kooperazzjoni tat-Tielet Ġenerazzjoni bejn il-KE u l-Pakistan. Dan id-djalogu ser jinkludi l-politika tal-viżi, bil-għan li jiġu ffaċilitati l-iskambji bejn in-nies.


title: 2011/580/UE: Deċiżjoni tal-Parlament Ewropew tal- 10 ta’ Mejju 2011 dwar il-kwittanza għall-implimentazzjoni tal-baġit tal-Awtorità Ewropea dwar is-Sigurtà fl-Ikel għas-sena finanzjarja 2009#Riżoluzzjoni tal-Parlament Ewropew tal- 10 ta’ Mejju 2011 li tinkludi l-osservazzjonijiet li jagħmlu parti integrali mid-Deċiżjoni dwar il-kwittanza għall-implimentazzjoni tal-baġit tal-Awtorità Ewropea dwar is-Sigurtà fl-Ikel għas-sena finanzjarja 2009

text:
               27.9.2011

               MT

               Il-Ġurnal Uffiċjali tal-Unjoni Ewropea

               L 250/162

         DEĊIŻJONI TAL-PARLAMENT EWROPEW
   tal-10 ta’ Mejju 2011
   dwar il-kwittanza għall-implimentazzjoni tal-baġit tal-Awtorità Ewropea dwar is-Sigurtà fl-Ikel għas-sena finanzjarja 2009
   (2011/580/UE)
   IL-PARLAMENT EWROPEW,

               —

               wara li kkunsidra l-kontijiet annwali finali tal-Awtorità Ewropea dwar is-Sigurtà fl-Ikel għas-sena finanzjarja 2009,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Awtorità Ewropea dwar is-Sigurtà fl-Ikel għas-sena finanzjarja 2009, flimkien mat-tweġibiet tal-Aġenzija (1),

               —

               wara li kkunsidra r-rakkomandazzjoni tal-Kunsill tal-15 ta’ Frar 2011 (05892/2011 — C7-0052/2011),

               —

               wara li kkunsidra l-Artikolu 276 tat-Trattat KE, u l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra r-Regolament (KE) Nru 178/2002 tal-Parlament Ewropew u tal-Kunsill (3) li jistabbilixxi Awtorità Ewropea dwar is-Sigurtà fl-Ikel, u b’mod partikolari l-Artikolu 44 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar il-qafas tar-Regolament Finanzjarju għall-entitajiet imsemmija fl-Artikolu 185 tar-Regolament tal-Kunsill (KE, Euratom) Nru 1605/2002 rigward ir-Regolament Finanazjarju applikabbli għall-baġit ġenerali tal-Komunitajiet Ewropej (4), u b’mod partikolari l-Artikolu 94 tiegħu,

               —

               wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Ambjent, is-Saħħa Pubblika u s-Sikurezza tal-Ikel (A7-0146/2011),

               1.

               Jagħti l-kwittanza lid-Direttur Eżekuttiv tal-Awtorità Ewropea dwar is-Sigurtà fl-Ikel għall-implimentazzjoni tal-baġit tal-Awtorità għas-sena finanzjarja 2009;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-Deciżjoni, kif ukoll ir-riżoluzzjoni li hi parti integrali minnha, lid-Direttur Eżekuttiv tal-Awtorità Ewropea dwar is-Sigurtà fl-Ikel, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Jerzy BUZEK

            Is-Segretarju Ġenerali

         Klaus WELLE

      (1)  ĠU C 338, 14.12.2010, p. 108.

      (2)  ĠU L 248, 16.9.2002, p. 1.

      (3)  ĠU L 31, 1.2.2002, p. 1.

      (4)  ĠU L 357, 31.12.2002, p. 72.

      RIŻOLUZZJONI TAL-PARLAMENT EWROPEW
      tal-10 ta’ Mejju 2011
      li tinkludi l-osservazzjonijiet li jagħmlu parti integrali mid-Deċiżjoni dwar il-kwittanza għall-implimentazzjoni tal-baġit tal-Awtorità Ewropea dwar is-Sigurtà fl-Ikel għas-sena finanzjarja 2009
      IL-PARLAMENT EWROPEW,

                  —

                  wara li kkunsidra l-kontijiet annwali finali tal-Awtorità Ewropea dwar is-Sigurtà fl-Ikel għas-sena finanzjarja 2009,

                  —

                  wara li kkunsidra r-rapport tal-Qorti tal-Awdituri dwar il-kontijiet annwali tal-Awtorità Ewropea dwar is-Sigurtà fl-Ikel għas-sena finanzjarja 2009, flimkien mat-tweġibiet tal-Aġenzija (1),

                  —

                  wara li kkunsidra r-rakkomandazzjoni tal-Kunsill tal-15 ta’ Frar 2011 (05892/2011 — C7-0052/2011),

                  —

                  wara li kkunsidra l-Artikolu 276 tat-Trattat KE, u l-Artikolu 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

                  —

                  wara li kkunsidra r-Regolament (KE) Nru 178/2002 tal-Parlament Ewropew u tal-Kunsill (3) li jistabbilixxi Awtorità Ewropea dwar is-Sigurtà fl-Ikel, u b’mod partikolari l-Artikolu 44 tiegħu,

                  —

                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar il-qafas tar-Regolament Finanzjarju għall-entitajiet imsemmija fl-Artikolu 185 tar-Regolament tal-Kunsill (KE, Euratom) Nru 1605/2002 rigward ir-Regolament Finanazjarju applikabbli għall-baġit ġenerali tal-Komunitajiet Ewropej (4), u b’mod partikolari l-Artikolu 94 tiegħu,

                  —

                  wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Ambjent, is-Saħħa Pubblika u s-Sikurezza tal-Ikel (A7-0146/2011),

                  A.

                  billi l-Qorti Ewropea tal-Awdituri stqarret li kisbet assigurazzjoni raġonevoli li l-kontijiet annwali għas-sena finanzjarja 2009 huma affidabbli, u li l-operazzjonijiet li jaqgħu taħthom huma legali u regolari,

                  B.

                  billi fil-5 ta’ Mejju 2010, il-Parlament ta l-kwittanza lid-Direttur Eżekuttiv tal-Awtorità Ewropea dwar is-Sigurtà fl-Ikel għall-implimentazzjoni tal-baġit tal-Aġenzija għas-sena finanzjarja 2008 (5), u fir-riżoluzzjoni tiegħu li takkumpanja d-deċiżjoni ta’ kwittanza, inter alia:

                              —

                              osserva li għat-tielet sena konsekuttiva, il-Qorti tal-Awdituri nnutat approprjazzjonijiet trasferiti għas-sena li jmiss (jiġifieri 23 % tal-approprjazzjonijiet tal-baġit tal-2008 ġew trasferiti għas-sena 2009, 16 % tal-baġit tal-2007 ġie ttrasferit għas-sena finanzjarja 2008, 20 % tal-baġit tal-2006 ġie ttrasferit għas-sena finanzjarja 2007),

                              —

                              innota li 20 minn 25 rakkomandazzjoni (80 %) li saru mis-Servizz tal-Awditjar Intern (IAS) u l-Kapaċità tal-Awditjar Intern (IAC) ġew implimentati,

                              —

                              innota li t-tieni stħarriġ dwar l-istaff tnieda f’Ottubru 2008 bl-għan li jivvaluta l-ambjent tax-xogħol tal-Awtorità,

                  C.

                  billi l-baġit tal-Aġenzija għall-2009 kien ta’ EUR 71 400 000, li jfisser żieda ta’ 7,5 % fuq is-sena finanzjarja 2008,

         Prestazzjoni

                  1.

                  Jinnota li l-baġit 2009 tal-Aġenzija kien jammonta għal EUR 71 400 000, meta mqabbel ma’ EUR 66 400 000 fis-sena ta’ qabel;

                  2.

                  Jenfasizza li matul il-proċedura baġitarja 2009 riserva komplessiva ta’ EUR 4 546 000 ġiet introdotta mill-awtorità baġitarja fil-baġit tal-Awtorità; jilqa’ l-fatt li EUR 2 000 000 tar-riserva ġew rilaxxati f’Novembru 2009 biex jiġu implimentati l-proġetti tal-iżvilupp tal-IT u l-infrastruttura tal-Awtorità billi kienet ipprovdiet lill-kumitat rispettiv ir-riżultati tal-istħarriġ tal-opinjoni tal-persunal, li kienet il-kundizzjoni sabiex tiġi rilaxxata r-riserva;

                  3.

                  Jinnota wkoll li l-parti l-oħra tar-riserva ġiet allokata għall-istess qasam ta’ politika sabiex tikkontribwixxi għal miżuri xierqa ta’ reazzjoni kontra l-pandemika tal-H1N1; huwa konxju mill-fatt li l-Awtorità ma talbitx dawn il-fondi għal proċeduri ta’ reklutaġġ peress li dawn ġew posposti għall-2010;

                  4.

                  Jifraħ lill-Awtorità talli stabiliet, f’tabella mehmuża mar-rapport tal-Qorti tal-Awdituri tal-2009, tqabbil ċar ta’ operazzjonijiet imwettqa matul is-snin 2008 u 2009 bil-għan li l-awtorità ta’ kwittanza tkun tista’ tivvaluta r-rendiment tagħha b’mod aktar effikaċi minn sena għall-oħra; jilqa’ l-fatt li l-Awtorità żiedet in-numru ta’ dokumenti tematiċi u ta’ informazzjoni dwar il-politika tagħha;

                  5.

                  Josserva li l-Awtorità introduċiet approprjazzjonijiet differenzjati għal għotjiet għax-xjenza u proġetti ta’ kooperazzjoni xjentifika fl-2009 li wasslu sabiex jiġu kkanċellati EUR 6 000 000 f’approprjazzjonijiet ta’ ħlasijiet; jagħti parir lill-Awtorità sabiex issaħħaħ l-ippjanar u l-monitoraġġ tal-proċessi baġitarji relatati ma’ approprjazzjonijiet differenzjati;

                  6.

                  Jenfasizza l-bżonn li l-Awtorità tiżgura li lpariri tagħha jkunu ta’ kwalità għolja u indipendenti, sabiex tiggarantixxi konformità mal-istandards ta’ sikurezza tal-Unjoni, eċċellenza xjentifika u indipendenza fil-kwistjonijiet kollha li jkollhom impatt dirett jew indirett fuq l-ikel u s-sikurezza tal-għalf u l-protezzjoni tal-pjanti; jirrakkomanda, partikolarment għall-raġunijiet ta’ trasparenza, miżuri li jkomplu jseddqu u jissorveljaw ir-regoli interni dwar id-dikjarazzjoni tal-interessi tal-persunal tal-Awtorità u tal-esperti li jaħdmu magħha;

                  7.

                  Jitlob lill-Qorti tal-Awdituri twettaq awditjar tal-prestazzjoni tal-Awtorità;

         Ġestjoni baġitarja u finanzjarja

                  8.

                  Jitlob lill-Awtorità ssaħħaħ il-proċessi baġitarji relatati mal-approprjazzjonijiet differenzjati tagħha u l-ippjanar u l-monitoraġġ tal-implimentazzjoni multiannwali tagħhom. jinnota, fil-fatt, li l-Qorti tal-Awdituri rrappurtat li EUR 6 000 000 (75 %) tal-approprjazzjonijiet differenzjati għal għotjiet għax-xjenza u għall-proġetti ta’ kooperazzjoni xjentifika kellhom jiġu kkanċellati, u li minn dawn EUR 3 100 000 kienu fondi allokati b’eċċess tal-bżonnijiet identifikati mill-Awtorità; jilqa’, madankollu, l-intenzjoni tal-Awtorità li tieħu miżuri bbażati fuq l-esperjenza tagħha għas-sena 2009, l-ewwel sena fejn ġie introdott il-kunċett ta’ approprjazzonijiet differenzjati għall-proġetti ta’ kooperazzjoni xjentifika;

                  9.

                  Iħeġġeġ, barra minn hekk, lill-Awtorità biex ittejjeb il-ġestjoni tal-baġit tagħha sabiex tnaqqas l-ammonti għoljin ittrasferiti tagħha; jenfasizza, fil-fatt, li għar-rabà sena konsekuttiva, il-Qorti tal-Awdituri nnutat approprjazzjonijiet trasferiti għas-sena li jmiss (13 % tal-baġit tal-2009 ġie ttrasferit għas-sena 2010, 23 % tal-baġit tal-2008 ġie ttrasferiti għas-sena 2009, 16 % tal-baġit tal-2007 ġie ttrasferiti għas-sena 2008 u 20 % tal-baġit tas-sena 2006 ġie ttrasferiti għas-sena 2007); jinnota, b’mod partikolari, li din is-sitwazzjoni turi nuqqasijiet fil-ġestjoni tal-kuntratti u fil-monitoraġġ tal-preżentazzjoni tar-rapporti u d-dikjarazzjonijiet tal-infiq min-naħa tal-Awtorità;

                  10.

                  Jiddispjaċih li, għat-tielet sena konsekuttiva, il-Qorti tal-Awdituri nnotat li l-impenji għall-attivitajiet operattivi trasferiti mis-sena ta’ qabel kellhom jiġu kkanċellati (19 % tal-impenji għall-attivitajiet operattivi ġew ittrasferiti mis-sena 2008, 37 % tal-impenji għall-attivitajiet operattivi ġew ittrasferiti mis-sena 2007 u 26 % tal-impenji għall-attivitajiet operattivi ġew ittrasferiti mis-sena 2006); iħeġġeġ lill-Awtorità tbiddel din is-sitwazzjoni u tinforma lill-Qorti tal-Awdituri bil-miżuri li ttieħdu;

                  11.

                  Jinnota, barra minn hekk, li l-Qorti tal-Awdituri rrapportat diffikultajiet fl-implimentazzjoni tal-programm ta’ ħidma tal-2009; jitlob, għaldaqstant, lill-Awtorità tieħu l-miżuri neċessarji biex tirrimedja dawn in-nuqqasijiet;

         Verifika interna

                  12.

                  Jirrikonoxxi li l-Awtorità bagħtet lill-awtorità responsabbli għall-kwittanza rapport imfassal mid-Direttur Eżekuttiv tiegħha li jagħti sommarju tal-kontenut tar-rakkomandazzjoni tal-IAS kif stipulat fl-Artikolu 72(5) tar-Regolament Finanzjarju qafas; madankollu jinsab ikkonċernat, b’mod partikolari, li mill-48 rakkomandazzjoni, waħda minnhom hi kkunsidrata “kritika” (dwar il-ġestjoni tal-għotjiet), 27 huma kkunsidrati “importanti ħafna” u 20 huma kkunsidrati “importanti” iżda ma ngħatat l-ebda informazzjoni lill-awtorità tal-kwittanza dwar il-kontenut ta’ dawn ir-rakkomandazzjonijiet; iħeġġeġ, għal din ir-raġuni, lid-Direttur Eżekuttiv tal-Awtorità jipprovdi din l-informazzjoni;

                  13.

                  Jirrikonoxxi mill-Awtorità li l-IAS wettaq verifika dettaljata tal-evalwazzjoni tar-riskju fl-aħħar kwart tal-2009 biex jiddetermina l-prijoritajiet ta’ verifika u l-pjan ta’ verifika tal-IAS għat-tliet snin li ġejjin, verifika dwar id-dikjarazzjonijiet tal-interessi u verifika dwar ir-reklutaġġ fl-2009;

                  14.

                  Jikkunsidra li l-kumitat tal-verifika, maħluq mill-Awtorità fl-2006, għandu rwol importanti biex jassisti lill-Bord tat-Tmexxija billi jiżgura li x-xogħol tal-IAS u tal-IAC jitwettaq sewwa u jitqies kif xieraq mill-Bord tat-Tmexxija u mid-Direttur Eżekuttiv; jemmen, għaldaqstant, li dan il-kumitat ta’ verifika fi ħdan l-Awtorità jista’ jservi ta’ eżempju għal aġenziji oħra;

                  15.

                  Itenni t-talba tiegħu lill-Awtorità biex tieħu miżuri xierqa f’każ ta’ konflitti ta’ interess; jistieden lill-Awtorità sabiex tagħti bidu għal stħarriġ dwar konflitti potenzjali ta’ interess tax-xjenzjati prominenti, il-membri tal-bord u tal-panel, biex b’ hekk jkunu jistgħu jiġu identifikati ommissjonijiet possibbli u jiġu segwiti permezz ta’ azzjoni fi żmien opportun;

                  16.

                  Fir-rigward tal-osservazzjonijiet l-oħrajn li jakkumpanjaw id-Deċiżjoni ta’ kwittanza tiegħu, li huma ta’ natura orizzontali, jirreferi għar-riżoluzzjoni tiegħu tal-10 ta’ Mejju 2011 (6) dwar il-prestazzjoni, il-ġestjoni finanzjarja u l-kontroll tal-aġenziji.

         (1)  ĠU C 338, 14.12.2010, p. 108.

         (2)  ĠU L 248, 16.9.2002, p. 1.

         (3)  ĠU L 31, 1.2.2002, p. 1.

         (4)  ĠU L 357, 31.12.2002, p. 72.

         (5)  GU L 252, 25.9.2010, p. 155.

         (6)  Testi adottati, P7_TA(2011)0163 (Ara paġna 269 ta’ dan il-Ġurnal Uffiċjali).